
Csongrád-Vendelhalom 10–11. századi temetője régészeti és természetföldrajzi szempontból

Tanulmányomban Csongrád természetföldrajzi vizsgálatán keresztül jutottam el egy lelőhely szorosabb elemzéséhez. A földrajzi, vízrajzi viszonyok megfigyelésére után képet kaphatunk az eddig viszonylag száraznak hitt Alföldről, hiszen a térképen jól látszódnak az északnyugat-délkeleti irányítású vizes területek, mocsarak, erek, melyek mindegyike a Tisza felé igyekszik. Az útvonalak iránya is a vízrajzi viszonyok felvetítése után válhat érthetővé, hiszen, megfigyelhető, hogy a nagyobb vizes területeket kikerülve a lehető legegyenesebb irányban haladnak állomásaik felé.
A dolgozat címét adó Vendelhalom lelőhely elemzése után elképzelhető, hogy egy előkelőbb csoport kezdhette meg a halmon temetkezését, erre utal a veretes csizma, illetve az aranyozott bronz szerelékes szablya előkerülése is. A további sírok leletanyagában megtaláljuk a katonáskodó réteget (további szablyák, íjászfelszerelés), néhány női temetkezésekben figyelhettünk meg a ruhadíszeket, de előfordulnak egyszerű karikaékszerrel, vagy melléklet nélkül eltemetett halottak is. Messzemenő következtetések levonására nem törekedhetek a temető töredékessége miatt, hiszen lehet, hogy további gazdag mellékletanyagú sírokat semmisítettek meg az évek során, de az is előfordulhat, hogy az előkerült veretes csizmát és szablyát tartalmazó sírok voltak a temető „leggazdagabbjai”, s a szerencsének köszönhetően pont ezek kerültek napvilágra.
Úgy gondolom, hogy a Kárpát-medencei viszonylatban is sok szablya előkerülése egy temetőn belül felhívja a figyelmünket arra, hogy mennyire összetett folyamatok voltak hatással egy-egy csoport megtelepedési és temetkezési szokásaira. Véleményem szerint a dolgozatomban tárgyalt kereskedelmi útvonalaknak nem csak az Árpád-korban, hanem már a honfoglalás korában is kiemelt helyzetűek voltak. A Szeged-Szolnok útvonal, valamint az Erdély felől a Körös mellett érkező útvonalak és a délkeleti irányból, Szentes előtt egyesülő utak is a Bődi-révnél keltek át az Alföldre, s folytatták útjukat. Ezeket az útvonalakat felügyelhették az ide települt emberek már a honfoglalás előtt is, hiszen az itteni dombokról, halmokról messzire el lehetett látni, így az átkelőhöz érkező nem kívánt személyeket, csapatokat már messziről észrevehették, s a rév és környékének védelmét biztosíthatták. A Bődi-rév mindkét oldalát körülölelik a lelőhelyek egy nagyobb kört alkotva körülötte. Úgy tűnik, hogy a természetes vízrajzi viszonyokat kihasználták, s a rév közelébe jutást minden irányból ellenőrizték.



